User talk:Muhammed Riyas N

സൂചിയും നൂലും (ഇന്ദ്രന്‍സിന്റെ ഓര്‍മ്മകള്‍)
പന്ത്രണ്ട് വയസ്സുമുതല്‍ കൈവിരലിലേറ്റ സൂചിക്കുത്തുകള്‍ക്ക്...അതിന്റെ നീറ്റിലിന്..അമ്മയുടെ ഉള്ളുരുക്കങ്ങള്‍ക്ക്... ഇന്ദ്രന്‍സ് തന്റെ ഓര്‍മ്മകളുടെ പുസ്തകം സമര്‍പ്പിച്ചിരിക്കുന്നത് ഇവര്‍ക്കൊക്കെയാണ്... പാലവിളവീട്ടില്‍ കൊച്ചുവേലുവിന്റെ മകന്‍ 'സുരേന്ദ്രന്‍' ഇന്നത്തെ സിനിമാ നടന്‍ ഇന്ദ്രന്‍സായി മാറിയതിനു പിന്നിലെ സങ്കടങ്ങളും, ശ്രമങ്ങളും, സ്വപ്നങ്ങളും ഓര്‍മ്മകളായി, അക്ഷരങ്ങളായി പെറുക്കിക്കൂട്ടിയിരിക്കുന്നു...വെള്ളിത്തിരയില്‍ തമാശകള്‍ പറഞ്ഞും കാട്ടിയും പൊട്ടിച്ചിരിപ്പിക്കുന്ന ഇന്ദ്രന്‍സിനെ ഇതില്‍ പ്രതീക്ഷിക്കരുത്..മറിച്ച്, സ്വന്തം ശരീരത്തെക്കുറിച്ച് അപകര്‍ഷതാബോധമുള്ള, അമ്മയുടെ കണ്ണീരിലും അച്ഛന്റെ മൗനത്തിലും ചങ്കുപിടഞ്ഞിരുന്ന, ദാരിദ്ര്യം പന്ത്രണ്ടാം വയസ്സില്‍ തയ്യല്‍ക്കാരനാക്കിയ സുരേന്ദ്രനെയേ നമ്മുക്ക് കാണാന്‍ കഴിയൂ...സ്വന്തം ശരീരം പോലെ ചെറുതായ ഈ പുസ്തകത്തില്‍ തന്റെ ഉയര്‍ച്ചയ്ക്ക് കാരണക്കാരായ ഓരോരുത്തരെയും ഓര്‍ത്തോര്‍ത്തെടുക്കുകയാണ് ഇന്ദ്രന്‍സ്...ആരെയും വിട്ടുപോകരുതെന്ന നിര്‍ബന്ധമുള്ളതുപോലെ..തയ്യല്‍, നാടകം, പിന്നേം തയ്യല്‍, സിനിമ..സിനിമയുപേക്ഷിച്ച് വീണ്ടും തയ്യല്‍...അവിടുന്ന് വീണ്ടും സിനിമ...അളവെടുത്ത് മേശമേല്‍ വെട്ടിക്കൂട്ടിയ തുണിക്കഷണങ്ങള്‍ പോലെ അടുക്കും ചിട്ടയുമില്ലാതെ ചിതറിക്കിടക്കുന്ന കുറേയോര്‍മ്മകള്‍...!